寄題留二君儀田園基石亭二首  其一
作者：郭祥正
朝代：宋

paragraphs: 磐石發天巧，新亭君所營。
席展瑶琪滑，坐久寒陰生。
遠瀑曳修幔，他山列蒼屏。
水田白鷺下，霜樹青猿鳴。
回首同安縣，殘陽樓觀横。
不逢車馬來，時愛牛羊經。
童僕種刈畢，父老樽罍傾。
昇平信難遇，歡笑聊舒情。
况攻李杜吟，字字無淫聲。
春來成幾章，想有基石銘。